als_Latn dik_Latn sag_Latn
Editoriali: Oferta në euro
Presioni i Bashkimit Evropian dhe i Shteteve të Bashkuara të Amerikës që Serbia dhe Kosova t'i normalizojnë marrëdhëniet po fillon t'i japë rezultatet e para që në muajin e parë të këtij viti. Takimet e kryeministrave Thaçi e Daçiq me baroneshën Ketrin Eshton janë paraprirë nga biseda me zyrtarin e lartë amerikan, Filip Riker. Brukseli dhe Uashingtoni po kërkojnë me ngulm që të arrihen marrëveshje ndërmjet Prishtinës dhe Beogradit, pa i cenuar kufijtë e Republikës së Kosovës. Një marrëveshje e përkohshme është arritur për Doganat në veri të vendit. Deri në raportimin e kreut të Qeverisë kosovare në Kuvend, mbeten të paqarta detajet e kësaj marrëveshjeje. Kryeministri Thaçi, pas takimit të së premtes, ka thënë se doganat do të paguhen sipas standardeve që i ka caktuar Kushtetuta dhe ligjet e Kosovës. Kryeministri Daçiq ka konfirmuar ndërkohë se mjetet e mbledhura nga Dogana do të shkojnë në një fond të veçantë, që do të themelohet nga Bashkimi Evropian. Këto mjete pritet të përdoren për zhvillimin e komunave veriore, ndërsa ky fond do të mbikëqyret nga një përfaqësues i BE-së, një përfaqësues i veriut të Kosovës dhe një nga Prishtina. Kjo ofertë financiare ishte paralajmëruar edhe më herët gjatë takimeve në Bruksel, por Thaçit i mbetet të japë më shumë shpjegime se në ç'masë do të shkojnë të ardhurat nga detyrimet doganore dhe tatimet në veri në këtë fond. Ndalimi i evazionit fiskal që bëhet aktualisht në pjesën veriore dhe normalizimi i shërbimit doganor janë kushte të rëndësishme të kthimit të ligjshmërisë në këtë pjesë të shtetit. Doganierët vazhdojnë të qarkullojnë me helikopterë, sepse nuk mund të lëvizin të lirë. Qeveria mund të mburret me marrëveshjen e përkohshme për Doganat, por duhet ta pranojë faktin se në Bruksel u fol për çështje të brendshme të Kosovës. Një dozë më e madhe sinqeriteti dhe transparence do të ndikonte në perceptimet e krijuara për dialogun dhe kompromiset e reja.
als_Latn als_Latn